KOMMISSIONENS FORORDNING (EF) Nr. 443/98 af 25. februar 1998 om betaling for visse mængder ris, som det græske interventionsorgan overtog i høståret 1996/97

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3072/95 af 22. december 1995 om den fælles markedsordning for ris (1), ændret ved forordning (EF) nr. 192/98 (2), særlig artikel 8, litra b), og

ud fra følgende betragtninger:

I artikel 6, stk. 2, i Kommissionens forordning (EF) nr. 1528/96 af 30. juli 1996 om interventionsorganernes overtagelse af uafskallet ris og om fastsættelse af korrektionsbeløb samt tillæg og fradrag (3), er det fastsat, at interventionsorganet kan vælge ikke at overtage den uafskallede ris på det af sælgeren udpegede handelscenter, men på det sted, hvor risen befinder sig;

i henhold til ovennævnte bestemmelse blev der overtaget uafskallet ris i Grækenland, og risen blev oplagret på sælgernes lager; i mange tilfælde havde risen allerede været oplagret i flere måneder inden overtagelsen; for at sikre en korrekt forvaltning er det hensigtsmæssigt inden den endelige betaling af de overtagne mængder at foretage en kontrolvurdering af de pågældende mængder ved volumenmåling; erfaringen viser, at det er rimeligt at acceptere en vægtforskel på 6 % mellem den vægt, der konstateres ved en vejning, og den vurdering, der opnås ved volumenmåling, i betragtning af risens naturlige sammensynkning;

det bør derfor fastsættes, at betalingen foretages på grundlag af volumenmålingen forhøjet med tolerancen; det er dog fornuftigt at give sælgeren mulighed for at kræve betaling for den mængde, der konstateres ved vejning; i dette tilfælde påhviler vejningsomkostningerne sælgeren, hvis den konstaterede vægt er lavere end den mængde, der er angivet i det skriftlige tilbud, der forinden er sendt til interventionsorganet, under hensyntagen til tolerancen for tilladt svind under oplagring; der bør vedtages supplerende tekniske foranstaltninger;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn - UDSTEDT FØLGENDE FORORDNING:

Artikel 1

Det græske interventionsorgan betaler de mængder ris, der blev overtaget på en lagerholders lager efter artikel 6, stk. 2, i forordning (EF) nr. 1528/96 i perioden fra den 1. april til den 30. september 1997, på betingelserne i nærværende forordning.

Inden en betaling vurderer interventionsorganet ved volumenmåling de mængder, som sælgeren indgav et skriftlig tilbud for efter artikel 4 i forordning (EF) nr. 1528/96.

Artikel 2

1. Betalingen foretages for den mængde, der er angivet i det i artikel 1 nævnte skriftlige tilbud og indført i lagerholderens regnskabslager, for så vidt den ikke overstiger den mængde, der er fastlagt ved volumenmåling, med mere end 6 %.

2. Hvis den mængde, der er angivet i tilbuddet og indført i lagerholderens regnskabslager, overstiger den mængde, der er fastlagt ved volumenmåling, med mere end 6 %, foretages betalingen for den mængde, der er fastlagt ved volumenmåling, forhøjet med 6 %.

3. På sælgerens anmodning foretages betalingen dog for den mængde, der konstateres ved en vejning, som interventionsorganet foretager.

Vejningsomkostningerne påhviler sælgeren, hvis den vægt, der konstateres ved vejningen, er lavere end den mængde, der er angivet i det i artikel 1 omhandlede skriftlige tilbud, nedsat med den tolerance for normalt tilladt svind, der er fastsat i artikel 2 i forordning (EF) nr. 147/91. Vejningsomkostningerne finansieres af interventionsorganet, hvis den konstaterede vægt er lig med den mængde, der er angivet i tilbuddet, nedsat med ovennævnte tolerance.

Artikel 3

Lagerholderen tilbagebetaler interventionsorganet varens værdi og bærer alle omkostningerne ved indlagring, udlagring og oplagring samt finansiering af de manglende mængder, der konstateres ved en senere vejning i forhold til den mængde, som interventionsorganet købte.

Nærværende artikel anvendes ikke i tilfælde af anvendelse af artikel 2, stk. 3.

Artikel 4

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. februar 1998.

På Kommissionens vegne

Franz FISCHLER

Medlem af Kommissionen

(1) EFT L 329 af 30. 12. 1995, s. 18.

(2) EFT L 20 af 27. 1. 1998, s. 16.

(3) EFT L 190 af 31. 7. 1996, s. 25.